भारत की हर भाषा में सास-ननद, देवर पर अनेक लोक गीत प्रचलित हैं। हर त्योहार, हर संस्कार, मौसम और सिपाहियों की पत्नियों के मन का असीम दर्द, पीड़ा और वेदना के अनगिनत लोक गीत हैं। लोक गीत एकल, सामूहिक जन जीवन की अंतरात्मा में प्रवाहित हो कर अभिव्यक्ति के रूप में सामने आता है। जहाँ भी अवसर मिलता है, लोक गीत में माधुर्य और प्रसन्नता दिखाई देती है। हँसी-मजाक का तो कहना क्या। लोक गीतों में मानो लोक की सारी जीवंतता उमड़ पड़ी है। यह भी कहा जा सकता है कि लोक गीत समूची सृष्टि के लोक जीवन की अनमोल धरोहर है। यह एक ऐसी अनमोल निधि है जिसे बड़े ही जतन से व सहेज कर भावी पीढ़ी को सौपने की जरूरत है, ताकि भविष्य में भी इसका अस्तित्व बना रहे।